نمدی یے پہ ذوالفقار علی ذلفی ءَ ۔۔۔ نمبر 3
 مڑاہ داریں ذلفی
 کّرائی ءِ ہوراں پد ڈگارانی بُنگاہ ءُ لوگانی نزینک ءِ کنڈ ءُ بینٹانی تہا شپ ءَ مدام پُگلاں کّرا کّرا کتگ ات گڈا یک شپے من وتی ناکو جُست کت کہ اے پُگل پرچا کّرا کّرا کن اَنت؟ آئی ءَ من ءَ پسہ دات کہ پُگلانی وہد پاس نہ بیت۔۔۔۔ اے پہ وتی وہد ءِ تیلانک دیگ ءِ واستا کّرا کّرا کن اَنت۔۔۔۔۔ باید وَ ہمیش ات کہ تو ہم ہنچو بہ گشتیں ۔۔۔۔۔ بَلے تو منی کّرا کّرا زرت اَنت ءُ الطاف حسینی سیاست ءِ ساہگ ءَ سر کت اَنت۔۔۔۔۔ حیر کائیں وتی بن گپ ءِ نیمگ ءَ۔۔۔۔
 یلیں ذلفی۔۔۔۔
 تو ردانک ءِ پش کپگ ءِ ذمہ وار مئے چاگرد ءِ دیمروئی نہ کنگ لیکھ اتگ۔۔۔۔
اے گپ ءَ من تپاک کناں۔۔۔۔ بَلے تئی اے گپ کہ ردانک نبیس ءَ دلبڈی نہ رسیت۔۔۔۔ اِدا من لہتیں گپ جناں۔۔۔۔ ذلفی آیا لبزانک پہ دلبڈی نبیسگ بیت؟ منی حیالاں انناں۔۔۔۔ اگاں چش بوتیں گڈا فیڑرک نطشے ءَ ’’زرتشت ءَ گشتگ‘‘ ہچ وڑا نبشتہ نہ کتگ ات۔ دنیا ءِ لبزانک ءِ راج دپتر ءَ بہ چار ترا بازیں نامانی تہا دو مزنیں نام گندگ کیت کہ آیانی زندگی ءَ آیانی ردانکانی وانوک کس نہ بوتگ بَلئے آیاں وتی نبیسگ ہچ وڑا نہ داشتگ۔ مروچی آ لبزانک ءِ درپشوکیں استالانی سرپ ءَ ہوار اَنت۔ چہ ہمے ناماں یکے ہرمن میلول اِنت کہ موبی ڈک ءِ واجہ اِنت ءُ دومی ستاں دال اِنت کہ بیچارگ ءِ اولی گدار وہدے نہادی ءَ کیت گڈا یازدہ سالانی تہا بس آئی ءِ ہبدہ تاک بہا بیت۔۔۔۔ بلے مروچی ستاں دال وانگ بوّگ ءَ انت۔۔۔۔۔۔ ہر مردمے پرے ہاترا لبزانک نبشتہ کنت کہ من ءَ مردم وان اَنت ءُ من چاگرد ءَ نام باں ءُ مردم من ءَ شرپ بکش اَنت گڈا پہ آئی ءَ منی سوج ایش اِنت کہ وتی ند ءَ پدا کیسگ ءَ بہ کنت۔۔۔۔۔ (مروچی باندا بازیں نبشتہ کار وتی سنگتاں لاچار کن اَنت کہ من ءَ بہ وان اِت۔ من ءَ اے چیز دوست نہ بیت۔۔۔۔ چیا کہ منی نِزا لبزانک ءِ تہا سنگتی ءَ ہچ وڑیں ارزشت نیست۔۔۔۔ بلوچ گشیت زور پُلگ بیت بلے پہ زور دیگ نہ بیت)
 ذلفی۔۔۔۔ تو دیمترا نبشتہ کتگ کہ چُش ہم نہ اِنت کہ مئے ندکاراں ردانک ءِ نیمگ ءَ دلگوش گور نہ کتگ۔۔۔۔۔ اومان ءَ بگر داں استین ءَ بیا ہر جاہ ءَ ردانک ءِ پتر پچ بوتگ۔۔ بَلے نندوک؟؟؟
 ذلفی جان، مور ہمودا رچیت کہ چرپی ہست۔۔۔۔ گوستگیں روچاں ’’ازم‘‘ کولواہ ءِ اولی تاک من ءَ دست کپت، سر تاں پاداں ونت۔۔۔۔ ترا یقین باور کنت سرجمیں تاکبند ءَ یک شیمیں آزمانکے پہ وانگ ءَ نہ رست۔۔۔ پدا ہمے تاک آزمانک نمبر اَت۔۔۔
 چُش ہم نہ اِنت کہ نندوک نیست۔۔۔ پتر ءِ پچ کنوکاں زاناں کجام زھم جتگ؟ (یکیں منیر احمد بادینی ءِ سر پہ در) تئی لبزانک ءَ ہنچیں مردم ہست کہ آئی ءَ ھپتاد یا ھشتاد آزمانک نبشتہ کتگ؟ منی تئی آزمانک نبیس بہ سِرّیت بہ سرّیت پجاہ ءَ چہ گیش آزمانک ءِ واہد نہ اِنت۔۔۔۔ آیانی تہا پدا چنچو آزمانک اَنت کہ آزمانک ءِ سرپ ءَ کاینت۔۔۔۔ مروچی اگاں بورخیس، چیخوف، موپساں ءُ منٹو ءِ نام آزمانک ءِ سفر ءَ گرگ بیت آیاں وتی سرجیمں عمر ءَ نبیسگ یلہ نہ داتگ۔ چیخوف ءِ باروا گشگ بیت کہ چیخوف ءَ ھپت سد (700) یا ھشت سد (800) آزمانک نبشتہ کتگ، نوں اے جاہ ءَ رستگ۔۔۔۔۔ نجیب محفوظ جاہے گشیت کہ ہر نبشتہ کار ءِ واستا ھژدری اِنت کہ آ روچے یک رندے الم ند ءَ پہ نبشتہ کنئگ ءَ چست بہ کنت۔۔۔۔۔۔ بَلے حیر۔۔۔۔
 ذلفی تئی لبزانک ءَ ہمنچو آزمانکی کتاب کہ چاپ ءُ شنگ بوتگ، تئی حیالاں مئے مردماں نہ ونتگ اَنت؟ برو نہادی ءَ اے آر داد ءِ دریگے پچ بیت، حنیف شریف ءِ شپ ءَ کہ ہور گواریت، تیراں دسک، ءُ ناگمان ءِ دار ءِ اپس، یا کہ صبا دشتیاری ءِ ھون ءُ ہوشام ءُ ترانگانی بن زھ ءِ یک دانگے در گیج۔۔۔ آیاں بِل تو برو ہمے گداراں شوہاز کن کہ ڈاکٹر حنیف شریف ءُ اسلم دوستین ءَ نبشتہ کتگ اَنت۔۔۔۔۔ تو برو نہادی ءَ سید ءِ نازک ءَ شوہاز کن۔۔۔۔ بے شک وانوک نیست بَلے چش ہم نہ اِنت کہ مردم نبشتہ کارانی بے پروائی ءِ سرا چماں شانک مہ دنت۔۔۔۔۔ دگہ جیڑھے تئی اکیڈمی ءُ ادارہانی اِنت، کہ بیران بوتگیں لبزانتانی کتاباں دوبر چاپ ءُ شنگ نہ کن اَنت۔ اگاں سرکپتی یک یکے ءِ کتاب ءَ چاپ کن اَنت گڈا آ کتاب ءَ چو گُل خان نصیر ءِ کتاب ءَ ہنچیں نہادے بند اَنت کہ تئی وانوک آئی ءَ واب ءَ بہ گندیت۔۔۔۔ شاہ محمد مری ءَ پہ تژن گشتگ اَت کہ دنیا ءِ ہچ دلوت مات ءِ لاپ ءَ بہا نہ بیت بَلے بلوچ ءِ جنکیں چُک مات ءِ لاپ ءَ اِنت پیسرا آئی ءَ بولی دیگ بیت یکے دومی ءَ گشیت کہ اگاں تئی چک جنکے بوت منی چک ءِ دشتار اِنت۔۔۔۔ سید گنج نامیں کتابے ءِ گوما ہم سید اکیڈمی والایاں ہنچو کتگ، کتاب چاپ ءُ شنگ نہ بوتگ پیسرا مردماں نامینئگ بوتگ۔۔۔۔۔ مروچی سید گنج ءَ مردم نکل کن اَنت ءُ وتی نام ءَ چاپ اَنت بَلے سید گنج وتی اسل دروشم ءَ نہادی ءَ نیست۔۔۔۔ تو ادارہانی بابت ءَ چے گشئے؟ (اگاں گپ سرکاری فنڈیگ اِنت گڈا انوں اے زنگ ءَ کس نہ جنت کہ اکیڈمی آں فنڈ نہ رستگ) ۔۔۔۔۔ تو گشتگ ات کہ اے آر داد پہ زور آزمانک کاری مہ کنت اے درگت ءَ من ہچ نہ گشاں پرچا کہ رحیم مہر ءَٰ وتی نبشانکے ءِ تہا نبشتہ کتگ اَت۔ اے آر داد ءِ بنکی پڑ آزمانک کاری اِنت۔
 ذلفی بِل ایشی بزور آئی۔۔۔۔۔۔ بیا چاریں مئے لبزانت وت چنچو باسواد اِنت۔۔۔۔ اے گپ سد در سد راست اِنت کہ مئے نبشتہ کار چہ وانگ ءَ سستگ۔ ایشی ءَ تو سرکار ءِ مہر لیکھ ئے یا دگہ چیزے من ہچ نہ گشاں۔۔۔ بَلے مروچی سوشل میڈیا ءِ دور اِنت۔ کتاب تند جاہاں ائیر اَنت۔ نہادی ءَ ہم نوک نوکیں کتابانی بنڈل لگ اِتگ۔ بَلے تئی نبشتہ کار ءِ گوشاں مورے نہ وارت۔ دنیا ءَ کتاب وانگ ءِ دود ہلاس نہ بوتگ۔ امریکہ ءُ یورپ ءِ ملکاں سالے کروڈانی حساب ءَ کتاب چاپ بنت۔ مردم اِش وان اَنت بَلے انچائیں مردماں بِل مئے نبشتہ کار نہ وان ایت۔ ہمے حال مئے نوکیں زمانگ ءِ نودربرانی اِنت۔۔۔۔ انگہ نوکتریں حالے ترا دئیاں، مروچی باندا نوکیں گپے ایش اِنت کہ مئے چاگرد ءَ گشئگ بیت شاعر ءِ واستا وانگ ھژدری نہ اِنت۔ نوں دست ءَ کجا سک کن ئے؟
 ذلفی۔۔۔۔۔ من مُدام وتی سنگتاں گشاں کہ اگاں ما گیشیں کتابے ونت نہ کنیں بلے باید اِنت ما ہما کتابانی وانگ ءِ جہد ءَ بہ کنیں کہ میاں استمانی دنیا ءَ نام اَنت یا نام دار بوتگ اَنت۔۔۔۔۔ تئی حیال ءَ منی ءُ تئی نبشتہ کار ءَ کدی اے گپ جیڑ اِتہ کہ سیموئیل پی ہنٹنگٹن ءَ وتی کتاب ’’دودمانانی جنگ ءُ میاں استمانی وڑ ءُ پیم ءِ نوکیں ٹہگ‘‘ ءِ تہا کمیونزم ءِ ہلاسی ءَ پد ودی بوتگیں میاں استمانی سیاست ءِ جاورانی سرا چونیں چونیں گپ جتگ؟ یا اے کتاب میاں استمانی نہادی ءَ پرچا پہ زور ءُ شور آرگ بوتگ؟ آیا اے یک گیمے ءِ پندل بوتگ یا کہ وہد ءِ لوٹ؟ ہمے وڑا فوکو یاما ءِ ’’راج دپتر ءِ ہلاسی‘‘ اِنت۔۔۔۔ ایشانی سرا جیڑگ منی حیالاں مزنیں گپے اے وانگ ہم نہ بوتگ اَنت۔۔۔۔۔ قولِ تئیگ ءَ مئے مردم اوباما ءَ سر ءُ سوج کنت، دپ ءَ چوٹ کنت ءُ انگریزی ءِ بلک ءَ بند کنت۔ مزنیں مزنیں جیڑہانی سرا گپ جنت بَلے جست ئِے کنئے کہ تو اے اے کتاب ونتگ اَنت؟ یا ماہے چنچو کتاب وان ئے گڈا تماشا ءَ بہ چار۔۔۔۔۔
 یلیں ذلفی۔۔۔۔۔ ما اسل ءَ ازم ءَ اچ وت ءَ جتا یک چیزے سرپد بیں، پہ دپ ءَ ما گشیں کہ لبزانک چاگرد ءِ آدینک اِنت بَلے ۔۔۔۔۔
 دشت کا مسافر تھا کھو گیا سرابوں میں
 روشنی کے اندھے کو آئینہ لگا اچھا
 منی تئی لبزانت ءُ دانش ور وت ءَ نہ وانیت پیسرا روت دری لبزانک ءِ سرا گپ جَنگ بندات کنت۔ ( اگاں دری لبزانک ءِ سرا شریں وڑے ءَ گپ بہ جنت آ ہم دردے پہ دو بَلے ہنچیں وڑے ءَ گپ جنت کہ کچکاں ہم کندگ کئیت) اے گپ ءَ ہر کس مّن ایت کہ انسان پیسرا وتی چاگرد، وتی دودمان، وتی راجمان، وتی راجدپتر ءَ بہ وان ایت ءُ سرپد بہ بیت رند ءَ ڈن ءَ درئیت۔ داں کہ وت ءَ نہ وان ئے، وت ءَ سرپد نہ بئے گڈا بزانکہ شرداں کپ ئے۔۔۔۔
 ذلفی من دیستہ کہ منی دانش ور ءُ لبزانت وت ءَ مرچی باندا پد نوکی ءُ پد ساختیاتی لیکھانی منوگر گشیت۔ آ اے چیز ءَ نہ زانت کہ پد نوکی ءَ را رو برکتی ملکاں پرچا دیما آرگ بوتگ؟ اے تھیوری ءَ را پرچا مالی کمک کنگ بوتگ؟ تئی حیالاں مئے چاگرد ءِ پد نوکی ءِ منوگریں دانش ور زانت کہ پد نوکی مارکسزم ءِ حلاف ءَ دیما آرگ بوتگ؟ یا ایشی ءِ تہا انسان ءِ ھستی (وجود) ءَ چیلنج کنئگ بوتگ؟ ۔۔۔۔۔۔
 مئے کِرا پدا ہمے مرد گش اَنت کہ لبزانک ءَ دگہ چاگردی جیڑہاں گوں ہچ سیادی نیست۔۔۔۔ چوناہ ءَ بہ چارئے 11 ستمبر ءِ ارشاں پد ناشرکاری ءِ حلاپ ءَ جرگن ہیبر ماس ءُ ژاک دریدا ءِ نیام ءَ وَ بازیں گپ بوتگ۔ روبرکتی ملکانی گیشتریں لبزانتاں ہمے زمانگ ءَ ناشرکاری ءِ حلاپ ءَ نبشتہ کتگ۔۔۔۔ مارا چیزانی بابت ءَ جیڑگ ءُ چار ءُ تپاس کنگ ءَ وہد نیست۔ بَلے مّنگ ءَ ساڈی ئیں۔۔۔۔ پمیشکا نوکیں پدریچ ءِ شاعری یا آئی ءِ ردانک نبیسی بے واد اِنت۔۔۔۔۔
 نوں گپ لبزانک چی یے۔۔۔۔۔۔۔ اے درگت ءَ من گشاں کہ لبزانک زندگی اِنت۔ لبزانک انسان ءِ اندری جیڑھانی درانگازی ءِ نام اِنت۔ لبزانک چہ زندگی ءَ ڈن نہ اِنت۔ بورس پاسترناک جاہے نبشتہ کنت کہ ’’ من اے چیز ءَ چہ بے زار بوتگاں کہ نبشتہ کار ءَ ہر وڑا یک لیکہے ءِ وفا دار بوٓگی اِنت۔ مئے کش ءُ گورا زندگی بدل بوّان اِنت۔ گڈا مارا ہم وتی تب ہمے وڑا بدل کنگی اِنت، باید اِنت کہ دہ (10) سالانی تہا یکبرے ہنچو کنگ بہ بیت اے ھژدری اِنت۔ یک لیکہے ءَ گوں بندیگ بوّگ، بامردانی وڑا ہر حال ءَ ایشی ءِ سرا اوشتگ، اے منی تب ءَ نئیت۔۔۔۔۔۔ مایا فسکی ءَ پمیشکا وت کشی کتگ کہ آئی ءَ اے چیزاں گوں وت ءَ ہوار کت نہ کتگ کہ آئی ءِ چاریں نیمگ ءَ، وت آئی ءِ وجود ءِ تہا آیان بوتگ اَنت‘‘
 شرپ مندیں ذلفی۔۔۔۔۔
 گپ باز اَنت۔ دل لوٹیت کہ گپ بہ جن۔۔۔۔ بَلے تو وَ زان ئے کہ گپ جَنگ ءُ نبشتہ کنگ چنچو گران اِنت۔ پدا پہ تو لہتیں جست کِلان ءُ رواں
 1۔ ہمے لبزانک کہ انوں نبشتہ بوّگ ءَ اِنت تو ایشی ءَ چہ دلجم ئے؟
 2۔ گشنت کہ پٹ ءُ پول ءِ کار لبزانک ءِ تہا مزنیں ارزشتے داریت، تو بلوچی لبزانک ءِ تہا پٹ ءُ پول کاری ءَ چوں گندئے؟
 3۔ مئے لبزانک دگہ زباناں پرچا رجانک کنگ نہ بیت؟ ایشی ءِ سبب چی انت؟
 بُرز ءَ نمدی ءِ تہا ہم لہتے جست من پہ تو یلہ داتگ۔۔۔۔۔ تئی پَسوانی وداریگاں
 تئی کستر چندن ساچ
 16- سمبر-2015